‘Ek loop vir ewig met die merk’ – boervrou ná aanvalAlison Oates. Foto: Facebook. “Ek is verlig dat geregtigheid uiteindelik geskied het. Dit was ŉ moeilike vyf jaar.” Só vertel Alison Oates nadat die man wat haar vyf jaar gelede op haar plaas naby Harrismith aangeval, gemartel en verkrag het Woensdag in die streekhof swaar gestraf is. Themba “Steen” Makhubo is tot lewenslange tronkstraf gevonnis vir Oates se verkragting, asook 15 jaar vir gewapende roof met verswarende omstandighede. Oates is in Oktober 2015 op haar plaas aangeval nadat sy van ŉ vergadering in Bethlehem teruggekeer het. Twee onbekende mans het haar destyds by haar huis ingewag. Hulle het haar in haar huis ingedwing waar hulle haar met kledingstukke vasgebind het. Sy is onder meer met ŉ mes gesteek en met ŉ warm strykyster gebrand terwyl haar aanvallers op geld aangedring het. Sy het vir hulle gesê sy het nie baie geld nie, net dit wat sy by haar gehad het. Die mans het haar verkrag voordat hulle met haar wit Mahindra-bakkie gevlug het. Hulle het die geld wat sy by haar gehad het en ŉ selfoon gesteel. Hoewel drie verdagtes vroeër in verband met die aanval in hegtenis geneem is, is Makhubo die enigste wat in dié stadium deur DNS met die aanval verbind kon word. Die tweede verdagte kon slegs deur Makhubo geïdentifiseer word, maar hy het besluit om dit nie te doen nie. “Daar is gerugte dat die tweede verdagte deur ŉ vragmotor raakgery is en gesterf het toe hy van ŉ misdaadtoneel probeer vlug het. Maar dit is slegs gerugte,” vertel Oates. Annette Steyn, die DA se woordvoerder oor landbou, grondhervorming en landelike ontwikkeling, het gesê die landdros het tydens vonnisoplegging gesê ernstige misdaad in Suid-Afrika neem toe en dat dit duidelik is dat hierdie oortredings vooraf beplan word. Hy het gesê die aard van die misdaad moet in ag geneem word wanneer misdadigers gevonnis word. Die vonnisse moet ook voornemende misdadigers afskrik. “Die landdros het die emosionele uitwerking van die misdaad op Oates met die vonnisoplegging in gedagte gehou. Hy het die feit dat Makhubo geen berou getoon het nie, asook die toename in misdade teen vroue en kinders, in berekening gebring.” Oates sê die afgelope vyf jaar wat sy moes wag dat geregtigheid geskied, was emosioneel uitmergelend. “Hoewel hierdie afgelope vyf jaar nou agter die rug is, kan ek nie vergeet wat aan my gedoen is nie. Ek kan nie die verkragting net uit my gedagtes weer en bloot aangaan met my lewe nie. Dit is so asof die man my met ŉ warm yster gebrandmerk het. Ek sal nou vir ewig met die merk moet rondloop.” Dié kranige boervrou is wel verlig dat die vonnisoplegging nou verby is. “Hierdie vonnis moet as voorbeeld dien vir ander misdadigers dat geregtigheid sal geskied.” Oates sê sy is ongelooflik dankbaar vir haar vriende en familie wat in hierdie tyd by haar gestaan het. Sy het ook haar dankbaarheid betuig aan Vrystaat Landbou en die DA wat haar in die hof bygestaan en gehelp het. Die DA verwelkom die vonnis. “Oates moes vir vyf jaar haar verkragter voor haar in die hof sien staan en is deurlopend aan die aanval herinner. Daar was ook gereeld vertragings en ŉ gebrek aan vordering en inligting met die hofsaak en daarom het die saak so gesloer,” sê Steyn. “Juis om hierdie rede het die DA sy program vir die monitor van hofsake op die been gebring om te verseker dat gereelde terugvoer rakende ondersoeke na plaasaanvalle en plaasmoorde, asook die hofverrigtinge gegee word. Dit dien ook om te verseker dat ondersoeke deeglik gedoen en sake deurgevoer word.”